焦夫子畫
作者：呂陶
朝代：宋

paragraphs: 予不見夫子之身，不知夫子何如人。
但見藴之爲之贊，與可筆其神。
二公規鑒少許與，獨于夫子何勤勤。
意是抱道者，有志不得伸。
潔操蜀江泉，棲心岷嶺雲。
野飯有藜糝，濁杯無醨醇。
平居不荷蓧，來者莫問津。
笑歌千古已白日，睥睨六合皆紅塵。
氣貌特怪陋，意味尤酸辛。
破褐聊被體，如敝履之安貧。
爬癢頗適興，如捫虱之自珍。
五六十載一邑間，安寜寇亂昏復晨。
世累不我及，浩然保天真。
嘗聞西南維，是古多隱淪。
令伯純好任公賢，風範皆足師吾民。
仲元高明君平晦，聲迹長共日月新。
當時傳公議，後世仰嘉問。
夫子雖不達，見于繪像詩與文。
清標可想味，素節難等倫。
從此千萬年，焜燿寂寞濱。